Predkladacia správa

Ministerstvo dopravy, výstavby a regionálneho rozvoja Slovenskej republiky (ďalej len „ministerstvo“) predkladá návrh zákona, ktorým sa mení a dopĺňa zákon č. 539/2008 Z. z. o podpore regionálneho rozvoja (ďalej len „návrh zákona“). Navrhovaná právna úprava vyplýva z úlohy C.6.  uznesenia vlády Slovenskej republiky č. 68/2012 z 22. februára 2012 v zmysle procesu tvorby dokumentov, a to doplnením podrobnejších pravidiel zapájania zainteresovaných aktérov a verejnosti do ich tvorby a aktualizácie.

Zámerom navrhovanej právnej úpravy je najmä posilnenie úlohy jednotlivých aktérov regionálneho rozvoja, zapojenie verejnosti a sociálno-ekonomických partnerov do prípravy, realizácie a hodnotenia strategických dokumentov v oblasti regionálneho rozvoja. Návrh zákona posilňuje postavenie ostatných aktérov regionálneho a miestneho rozvoja, upravuje okruh žiadateľov o dotáciu na projekt z rozpočtovej kapitoly ministerstva, možnosť spracovania strategických dokumentov na základe novej obsahovej štruktúry.

Medzi najvýznamnejšie zmeny v rámci návrhu zákona patrí napríklad konkrétnejšie zadefinovanie sociálno-ekonomických partnerov, ktorí majú záujem o fungujúcu a efektívnu spoluprácu pri zlepšovaní hospodárskych a sociálnych ukazovateľov, definovanie podmienok      a štruktúry, ktoré by mali byť nápomocné samosprávam pri príprave programov hospodárskeho rozvoja a sociálneho rozvoja a možnosti aktívneho zapojenia sociálno-ekonomických partnerov do procesu ich tvorby, zvýšený dôraz na realizáciu Národnej stratégie regionálneho rozvoja SR (ďalej len „národná stratégia“) v súvislosti s prepojením na existujúce strategické, programové     a rozvojové dokumenty na všetkých úrovniach, ktoré budú podkladom na efektívnejšie čerpanie fondov Európskej únie.

Ďalšou dôležitou zmenou bude možnosť obcí pripraviť si spoločný program rozvoja obcí   s cieľom efektívnejšieho územného, ale aj finančného riešenia vlastných potrieb. 

Predkladaný návrh zákona nebude mať priamy dosah na štátny rozpočet, rozpočty obcí      a rozpočty vyšších územných celkov, na životné prostredie, sociálne vplyvy, ani vplyvy na podnikateľské prostredie.

Návrh zákona je v súlade s Ústavou Slovenskej republiky, ústavnými zákonmi, zákonmi     a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.